Merete Riisager (LA), 2014-04-01:
Liberal Alliance ønsker en stram udlændingelovgivning.
Vi har den holdning, at kriminelle udlændinge ikke skal være i Danmark.
Danmark er et lille land med godt 5 millioner indbyggere.
At holde landet på ret kurs både økonomisk og samfundsmæssigt kræver konstante justeringer og politiske overvejelser.
Udlændingepolitikken skal indrettes på en måde, så den er til gavn for Danmark.
Det gør vi ikke – som det har været tilfældet de sidste tre årtier – ved at tage et stort antal borgere ind, der ikke er i stand til at forsørge sig selv.
Vi kan række hånden ud til en mindre gruppe af flygtninge, der har brug for beskyttelse.
Derfor ønsker vi i Liberal Alliance, at udlændinge, der kommer til Danmark, skal forsørge sig selv fuldt og helt de første 5 år, og at de skal tegne en sundhedsforsikring.
Når det kommer til asylområdet, mener vi også, der kan ske justeringer på dette område.
For det første bør vi tage en grundig diskussion af, hvorvidt asylbegrebet, som det fungerer i dag, rent faktisk er dækkende for den måde, hvorpå det oprindelig var tænkt.
Mennesker, der kommer til Danmark, skal være egentlige flygtninge for at opnå asyl.
Flygtninge, der har midlertidige opholdstilladelser, bør endvidere have revideret deres sager jævnligt, sådan at de kan hjemsendes, når forholdene er til det.
Liberal Alliance ser ingen modsætning mellem en stram udlændingepolitik og en ordentlig udlændingepolitik, tværtimod.
Vi har været med i en asylaftale, der betyder, at børn af flygtninge kan komme ud af lejrene og bo i mere almindelige boliger.
Det betyder ikke, at asylsager skal behandles anderledes, og at det skal være lettere at få asyl i Danmark.
Det betyder, at vi anerkender, hvor opslidende det kan være for især børn at være i en afklaringsproces, og at vi godt vil indrette forholdene for dem og deres forældre, så det er tåleligt.
Vi vil gerne ændre loven, sådan at det bliver sværere for udlændinge, der ikke forsørger sig selv, at komme til Danmark og lettere at udvise kriminelle udlændinge.
Det er i virkeligheden ret enkelt: Den danske udlændingelovgivning skal baseres på sund fornuft; døren skal ikke stå åben for dem, der kommer for at trække på de offentlige kasser, eller som begår lovbrud.
Omvendt skal det være enklere for hårdtarbejdende danskere at få deres ægtefælle til Danmark, hvis de fuldt og helt er i stand til at forsørge denne, og han eller hun ikke trækker på de offentlige kasser i minimum 5 år.
Når det gælder indvandrere her i landet, er det også vigtigt at sige, at selve opgaven med at blive integreret primært påhviler dem, der skal integreres.
I dag blev der fremlagt en ny PISA-undersøgelse, som viste, at op mod halvdelen af danske børn med indvandrerbaggrund har utilstrækkelige kundskaber i matematik.
Og der mener vi, at det jo altså også er forældrenes ansvar at gå ind og støtte deres børn.
Det er ikke alt, der kan klares i en heldagsskole.
Til forespørgsel nr. F 20 skal jeg på vegne af Liberal Alliance fremsætte følgende:
Forslag til vedtagelse »Folketinget konstaterer med bekymring, at regeringen har gennemført lempelser af udlændingepolitikken, som har betydet en forøget belastning af dansk økonomi.
Folketinget ønsker, at regeringen i højere grad sikrer, at indvandrere bidrager positivt til Danmark.
Både denne og den foregående regering har forsømt at indrette udlændingepolitikken på en måde, der kræver, at udlændinge, der kommer til Danmark for at bo og arbejde, er selvforsørgende de første 5 år, og at de betaler deres egen sundhedsforsikring.
På den baggrund opfordrer Folketinget regeringen til at gennemgå udlændingelovgivningen for at skærpe selvforsørgelseskravet og begrænse de dele af indvandringen, der erfaringsmæssigt medfører de største integrationsproblemer, samt sikre, at reglerne for tildeling af permanent ophold og statsborgerskab strammes, således at sammenhængskraften i det danske samfund bevares og dansk økonomi styrkes.«